Document ID: /roh_data/filtered/fineweb-2-filterrobots_roh.jsonl.gz/66872

Contribuziun chantunala per l’applicaziun da robotica da servetsch per rinforzar forzas spezialisadas da tgira
09.11.2023
La Regenza ha concedì a la Fundaziun Provediment da sanadad Engiadin’Ota (SGO) ina contribuziun chantunala da maximalmain 212 000 francs al project digital «Rinforzament dal skill-grade-mix en instituziuns da sanadad grischunas tras l’applicaziun da robotica da servetsch (SGM-GR)». Ella ha deliberà questa contribuziun en il rom da la Lescha davart la promoziun da la transfurmaziun digitala en il Grischun. Ils custs totals dal project importan var 676 100 francs.
En il rom dal project vul la SGO rinforzar l’uschenumnà skill-grade-mix da las forzas da tgira spezialisadas tras l’applicaziun da robotica da servetsch. Il skill-grade-mix gida ad eruir las qualificaziuns actualas da las collavuraturas e dals collavuraturs en l’ospital, da las preschentar graficamain, da las valitar e da mussar tge incumbensas che pon vegnir surpigliadas da collavuraturas e collavuraturs pli qualifitgads e tgeninas da collavuraturas e collavuraturs main qualifitgads. Tut en tut vul la fundaziun meglierar qua tras la qualitad da la tgira sco er far frunt a la mancanza da forzas da lavur. Las enconuschientschas eruidas ensemen cun las perscrutadras ed ils perscrutaders da la Scola auta spezialisada dal Grischun tras il project cun il roboter «Lio» vegnan rendidas accessiblas a tut las instituziuns da tgira dal chantun Grischun cun dis regulars da las portas avertas e cun ina roadshow en tut las regiuns.